HU Az Európai Unió Hivatalos Lapja C 276/14

Egy, a 2081/92/EGK tanácsi rendelet 17. cikkének megfelelően az 1107/96/EK bizottsági rendelet alapján bejegyzett eredetmegjelölés vagy földrajzi jelzés egységes dokumentumának közzététele az 1898/2006/EK bizottsági rendelet 18. cikkének (2) bekezdése alapján

2013/C 276/07

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (1)

„MEL DO ALENTEJO”

EK-sz.: PT-PDO-0117-0252-20.01.2011

OFJ ( ) OEM ( X )

1. Elnevezés

„Mel do Alentejo”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.4. osztály: egyéb állati eredetű termékek (méz)

3.2. Az 1. pontban szereplő elnevezéssel jelölt termék leírása

Az Apis mellifera (ssp. iberica) méhek által a régió mézelő növényeinek nektárjából készített virágméz. A „Mel do Alentejo” fajtái:

Fajtamézek a következő növények virágából: — spanyol levendula (Lavandula stoechas L.) — eukaliptusz (Eucalyptus spp.) — narancsfa (Citrus spp.) — kígyószisz (Echium spp.)

Vegyes virágméz.

3.3. Nyersanyagok (kizárólag feldolgozott termék esetében)

—

3.4. Takarmány (kizárólag állati eredetű termékek esetében)

A „Mel do Alentejo” oltalom alatt álló eredetmegjelöléssel védett mézet adó méheket nem szabad szisztematikusan vagy nagy mennyiségben mesterségesen etetni.

Kivételes helyzetekben ettől a szabálytól el lehet térni: ha nincs elég élelem a méhek számára, vagy ha a méhész növelni kívánja a méhállomány egyedszámát. Ilyenkor a méhek a következő módon táplálhatók:

— két rész mézből vagy fehér cukorból és egy rész vízből álló sziruppal.

A mesterséges táplálást mindig úgy kell végezni, hogy a keretek nincsenek a helyükön, és a keretek behelyezése előtt egy héttel mindig abba kell hagyni.

3.5. Az előállítás azon műveletei, amelyeket a meghatározott földrajzi területen kell elvégezni

A „Mel do Alentejo” oltalom alatt álló eredetmegjelöléssel védett mézet előállító méhészeteknek a meghatározott földrajzi területen belül kell elhelyezkedniük. A tagtermelők írásban vállalják, hogy a termék előállításához csak a nyilvántartásban szereplő, a meghatározott földrajzi területen belüli kaptárakból vesznek mézet.

3.6. A szeletelésre, az aprításra, a csomagolásra stb. vonatkozó egyedi szabályok

A „Mel do Alentejo” átlátszó, színtelen, legfeljebb 1 000 gramm befogadóképességű üvegedényekben kerül forgalomba. Szállodákban, vendéglőkben és éttermekben történő közvetlen fogyasztás céljára a méz adagonként is csomagolható, ilyenkor a csomagolást élelmiszer-ipari felhasználásra alkalmas anyagból kell készíteni, és légmentesen le kell zárni.

3.7. A címkézésre vonatkozó egyedi szabályok

A címkén szerepelnie kell a „Mel do Alentejo” oltalom alatt álló eredetmegjelölés logójának, valamint az ellenőrző és tanúsító szerv hitelesítő jelének.

4. A földrajzi terület tömör meghatározása

A „Mel do Alentejo” oltalom alatt álló eredetmegjelöléssel védett méz előállítása a következő települések közigazgatási határai által közbezárt területen történik: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Kapcsolat a földrajzi területtel

5.1. A földrajzi terület sajátosságai

Az éghajlat, a talaj és a növényzet sajátosan mediterrán; a területet rendkívül jellegzetes, az előállított méz minősége és mennyisége szempontjából egyaránt fontos növényfajok uralják.

A meghatározott földrajzi terület jellegzetes növényvilágát a spanyol levendula, a balzsamos szuhar, a zsályalevelű szuhar, a nyugati szamócafa, a búbos lonc, a bábakalács, az enyvesperemizs, a jakabnapi aggófű, a kígyószisz és más tipikusan mediterrán, a paratölgyes és magyaltölgyes ligetekkel együtt előforduló növények alkotják.

Ugyancsak fontos forrása a méznek a monokultúrában termesztett napraforgó, eukaliptusz és narancsfák nektárja.

E mézelő növényekben gazdag, természetes állapotú terület virágmézei kivételes aromájúak és kellemes ízűek, színük pedig az átlátszó sárgától a borostyánszínig terjed.

A szín sajátos jellemzője az Alentejo területén termelt mézeknek, emiatt is közkedvelt ez a termék a fogyasztók körében, hiszen mind belföldön, mind külföldön a világos színű mézek a legkeresettebbek.

A területen évszázadok óta folyik kisipari méztermelés, és ez a tevékenység mélyen gyökerezik a helyi népesség hagyományaiban.

5.2. A termék sajátosságai

A „Mel do Alentejo” oltalom alatt álló eredetmegjelöléssel védett méz fizikai és kémiai tulajdonságai, pollentartalma és érzékszervi jellemzői a következők:

a) Fizikai és kémiai tulajdonságok: szabadsav-tartalom: kevesebb mint 35 meq/kg elektromos vezetőképesség: kevesebb mint 6,0 × 10–4 S/cm szín: a világossárgától a borostyánszínig valamennyi színárnyalat hidroxi-metil-furfurol-tartalom (HMF): legfeljebb 10 mg/kg nedvességtartalom: kevesebb mint 18,5 % hamutartalom: kevesebb mint 0,6 %

b) Pollentartalom: Fajtamézek: minimális százalékos pollentartalom: spanyol levendula – 13 %, narancsfa – 15 %, eukaliptusz és kígyószisz – 40 % Vegyes virágméz: legalább 5 % pollentartalom a következő fajok közül legalább egyből: spanyol levendula, kígyószisz, eukaliptusz, kakukkfű, rozmaring, narancsfa, bábakalács.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A meghatározott földrajzi terület sajátos éghajlatának, talajának és növényzetének, különösen pedig a paratölgyes és magyaltölgyes ligetekkel, illetve a termesztett napraforgóval, eukaliptusszal és narancsfákkal együtt élő növényeknek köszönhető az a nektár, amely a „Mel do Alentejo” méznek az 5.2. pontban ismertetett sajátos jellemzőit adja.

Hivatkozás a termékleírás közzétételére

http://www.gpp.pt/Valor/DOP_IGP_ETG.html

(1) HL L 93., 2006.3.31., 12. o. A rendeletet felváltotta az 1151/2012/EU rendelet.